2014/11/25 - A hazai sztárok odavannak a Madagaszkár Pingvinjeiért
Wolf Kati férjével és két kislányával érkezett a film premier előtti vetítésére. „Nagyon szeretjük a meséket, a gyerekek otthon gyakran énekelnek rajzfilmslágereket, sőt szívesen táncra is perdülnek. Izgatottan várták a pingvinek kalandjait feldolgozó egész estés filmet, különösen a nagyobb lányom Janka, aki rajong az állatokért." – mesélte az énekesnő. „Mallorcán egyszer láttunk olyan pingvineket, akik a melegebb éghajlatot kedvelik, furcsa volt, hogy ezek a kis állatok nem a hidegben élnek. A Madagaszkár pingvinjei nálunk óriási kedvenc, hatalmasakat nevetünk rajtuk, amikor világmegváltó terveket szövögetnek." – árulta el Kati, aki hozzátette, azokat a sorozatokat kedvelik, amelyek tanulságokat is hordoznak a gyerekek számára. A totyogó madaraktól például szeretetet, elfogadást és összetartást tanulhatunk.
„A Madagaszkár Pingvinjei az egyik kedvenc rajzfilmem, sosem fogom megunni őket. Imádom a benne szereplő karaktereket, mind-mind szeretnivaló személyiségek. A vicces pingvinek közül különféle tárgyakat állandóan felköpködő Ricó áll legközelebb a szívemhez, érte egyenesen odavagyok. A Nickelodeon sorozatának első részét apukámmal láttam, sőt, elárulom, hogy függő vagyok: mielőtt elindultam a moziba, ma délután is az ő kalandjaikat néztem."– mondta nevetve Barbi. „Az otthoni szobámban kiemelt helyen tartom a plüss Julien királyomat, amit karácsonyra kaptam néhány éve." – mesélte a gyönyörű szupermodell, aki SpongyaBobért is rajong: korábban elárulta, hogy legtöbbször a Nickelodeon jólelkű szivacsát ábrázoló ágyneműben hajtja álomra a fejét.